2009 वर्सा कोंकणी भाशा मंडळान चित्रंगी मेळाव्यांक पुर्नजिवीत करपाचे थारायलें आनी त्या वर्सा हेमाबाय नायक हांच्या घरांत परत एक फावट चित्रंगीचो मेळावो घडोवन हाडलो. ते उपरांत आयज मेरेन साबार वेगवेगळ्या थळांचेर चित्रंगी मेळावे आयोजीत जाल्यात.
 साहित्यीक विशयांबरोबर सामाजीक विशयांचेरय आता चित्रंगीचो भर आसता. समाजकारण, राजकारण, संस्कृती, लैंगीकता, नाटक, साहित्य अश्या वेगवेगळ्या विशयांचेर मुक्तपणान भासाभास जाता. नामनेच्यो साहित्यीक तशेंच समाज वावुरपी तातूंत वांटो घेतात.
 तरणाट्यांक ह्या मेळाव्यांत आसपावन घेवपाच्या नदरेंतल्यान तरणाटयां खातीर खाशेल्या चर्चासत्राचे आयोजन जाता. तरणाटी अवस्था आनी ते अवस्थेंत येवपी मानसीक ताण आनी अस्थिरता, तरणाट्या वयांतली नातीं, एकसुरेपण आनी ते फाटली कारणां, तरणाट्यांचो सामाजीक चळवळींत वांटो अश्या विशयांचेर स्वता तरणाटे आपली मतां बेधडक मांडटना दिसतात. ह्या मेळाव्यांत वांटो घेवपी बायलांक आपले साहित्य सादर करपाची तशेंच कला दाखोवपाचीय संद मेळटां.
 ह्या मेळाव्या सांगातान शिक्षणीक संस्थांनी वचून चित्रंगी वर्सयभर कार्यावळी घडोवन हाडटा. तरेकवार विशयांचेर भासाभास करूंन जागृताय घडोवपाचो चित्रंगीचो हावेस. बदल घडटलो जाल्यार तरणाट्यांमदीं नव्या विचारांची कीट पेंटपाक जाय अशें ध्येय बाळगून चित्रंगी वावुरता. हे करतना पथनाट्यां, चित्रपट, फॅसबूक अश्या वेगवेगळ्या माध्यमांतल्यान तरणाट्यां मेरेन पावपाचो चित्रंगीचो यत्न आसता. 